PSD Sibiu a emis marți după amiază un comunicat de presă în care acuză protestatarii că au ocupat abuziv zona pietonală de lângă sediul organizației județene. Social democrații spun că au sesizat autoritățile, dar nimeni nu face nimic. Mai mult acuză o parte din protestatari că și-au maltratat copiii și i-au ținut în frig.

Tot în același comunicat organizația PSD Sibiu spune că protestul deranjează activitatea celor aflați în sediul partidului.

CITEȘTE ȘI: VIDEO – Protestul ”Vă vedem din Sibiu”. Manifestanții au mesaje clare pentru Guvernul PSD-ALDE

Vă redăm mai jos comunicatul de presă al PSD Sibiu:

În urma sesizărilor făcute de mai mulți locuitori din Sibiu, care au semnalat că sunt deranjați de protestul agresiv și neautorizat al câtorva indivizi care au ocupat abuziv zona pietonală din fața sediului PSD Sibiu, am decis să aducem la cunoștință opiniei publice că maniera în care aceștia au ales să-și manifeste nemulțumirile este ilegală și necivilizată.

Înainte de toate, PSD Sibiu respectă și va respecta întotdeauna dreptul la exprimare al cetățenilor și dreptul la manifestații de stradă, însă doar în condițiile în care astfel de proteste sunt legale, autorizate și respectă conduita democratică.

De două zile, membrii PSD Sibiu sunt obligați să suporte manifestațiile unui grup de aproximativ 20 de oameni care s-a instalat pe domeniul public, la fereastra sediului partidului, cu mese, scaune și aparatură electronică (laptopuri, proiectoare) și s-au branșat ilegal la rețeaua electrică din zonă.

Ieri, protestatarii au manifestat mai multe ore și au continuat și după lăsarea întunericului atunci când au proiectat pe zidurile sediului PSD Sibiu lozinci defăimătoare la adresa politicienilor PSD.

În condițiile descrise mai sus, unii dintre aceşti indivizi iresponsabili și-au adus și copiii (există filmări şi fotografii în sesul acesta, făcute chiar de ei) pe care i-au ținut în frig și pe care i-au obligat să asiste la o manifestație agresivă. Cei mici au fost expuși unui eveniment nepotrivit pentru ei, care i-ar fi putut pune în pericol.

Comportamentul protestatarilor ne-a determinat să facem apel către organele de siguranță și ordine publică, însă în ciuda insistențelor, nimeni nu a intervenit să reinstaleze ordinea de drept.

Manifestațiile acestor indivizi continuă și la această oră. În fața sediului partidului aceștia au postat pancarte și deranjează activitatea celor aflați în sediul PSD Sibiu dar și pe oamenii care sunt în zona Pietei Mari din centrul Sibiului, la Târgul de Crăciun.

Ne întrebăm ce s-ar fi întâmplat dacă astfel de indivizi s-ar fi manifestat abuziv și agresiv într-o zonă atât de expusă, într-un oraș european? În ce fel ar fi reactionat autoritățile dacă la Londra sau la Bruxelles un grup de 20 de oameni ar fi demonstrat fără autorizaţie şi şi-ar fi ținut copiii mici în frig și ar fi proiectat mesaje pe clădirea unei institutii cu ajutorul unui proiector racordat ilegal la rețeaua publică de electricitate?

Ne mai întrebăm cum ar fi reacționat autoritățile din România dacă susținătorii PSD s-ar fi adunat în fața unui sediu de partid sau în fața unei instituții publice, primărie, consiliu județean din Sibiu și ar fi protestat fără să aibă autorizație? Vă reamintim că PSD Sibiu avea pregătite săptămâna trecută mitinguri de susținere a măsurilor guvernamentale, dar a ținut să respecte momentele triste prin care zilele acestea trece Casa Regală a României și a renunțat la manifestațiile de stradă, așa cum era și firesc în zilele de doliu pentru țara noastră.

CITIȚI ȘI: ”Vă vedem din Sibiu”, demontează public comunicatul PSD-ului. Cu un drept la replică în șapte fraze sincere și solide

Facem apel către autorități și le cerem să intervină de urgență astfel încât legea să fie respectată și aplicată.

Nu este normal să nu ne simțim în siguranță într-un oraș european în 2017!’’

LIVE VIDEO – Flashmob la protestul ’’Vă vedem #din Sibiu’’. ACUM ÎN DIRECT! Detalii la link-ul https://goo.gl/KJGTFa #sibiu #rezist #vavedem #sibiulmeu Publicată de Ora de Sibiu pe Marţi, 12 decembrie 2017

Foto: Rareș Helici / Vă vedem #din Sibiu -Facebook